“กบน.” เคาะลดดีเซลรอบ 2 อีก 50 สต./ลิตร เหลือ 34 บ. มีผล 22 ก.พ.นี้
“กบน.” มติปรับลดราคาขายปลีกน้ำมันดีเซลรอบ 2 ลงอีก 50 สตางค์/ลิตร ส่งผลให้เหลือ 34 บ. มีผล 22 ก.พ.นี้ เป็นต้นไป
“กบน.” มติปรับลดราคาขายปลีกน้ำมันดีเซลรอบ 2 ลงอีก 50 สตางค์/ลิตร ส่งผลให้เหลือ 34 บ. มีผล 22 ก.พ.นี้ เป็นต้นไป
15 ก.พ. 2566

ผู้สื่อข่าวรายงานว่า ที่ประชุมคณะกรรมการบริหารกองทุนน้ำมันเชื้อเพลิง (กบน.) มีมติปรับลดราคาขายปลีกน้ำมันดีเซลลงอีก 50 สตางค์/ลิตร นับเป็นการปรับลดราคาดีเซลลงเป็นครั้งที่สองในเดือน ก.พ.66 ส่งผลให้ราคาขายปลีกน้ำมันดีเซลอยู่ที่ 34 บาท/ลิตร มีผลตั้งแต่วันที่ 22 ก.พ.66 เป็นต้นไป ขณะที่การปรับลดราคาครั้งแรกเริ่มมีผลแล้วตั้งแต่วันนี้ 15 ก.พ.66
นายวิศักดิ์ วัฒนศัพท์ ผู้อำนวยการ สำนักงานกองทุนน้ำมันเชื้อเพลิง (สกนช.) เปิดเผยว่า ที่ประชุม กบน.เห็นชอบการปรับลดราคาขายปลีกน้ำมันดีเซลลงอีกเป็นครั้งที่สอง 50 สตางค์/ลิตร ส่งผลให้ราคาขายปลีกดีเซลมาอยู่ที่ 34 บาท/ลิตร โดยราคาใหม่นี้จะมีผลตั้งแต่วันที่ 22 ก.พ.66 เป็นต้นไป
โดยการปรับลดครั้งนี้ถือเป็นครั้งที่สองในรอบเดือน ก.พ.66 เนื่องจากราคาน้ำมันดีเซลตลาดโลกยังมีความผันผวนแต่ไม่มากนัก เฉลี่ยราคาน้ำมันดีเซล (Gas Oil) ระหว่างวันที่ 1-13 ก.พ.66 อยู่ที่ 106.29 เหรียญสหรัฐต่อบาร์เรล ทำให้การบริหารจัดการสภาพคล่องของกองทุนน้ำมันเชื้อเพลิงปรับตัวไปในทิศทางที่ดีขึ้น
นอกจากนี้ กบน. ยังเห็นชอบให้จัดเก็บอัตราเงินส่งเข้ากองทุนน้ำมันเชื้อเพลิงสำหรับน้ำมันดีเซลเกรดพรีเมียม (น้ำมันดีเซลที่มีส่วนผสมพิเศษ) โดยให้มีส่วนต่างจากน้ำมันดีเซลเกรดธรรมดา (B7, B10, B20) 1.50 บาทต่อลิตร จากเดิมจะมีส่วนต่างกัน 0.50 บาทต่อลิตร
สำหรับปัจจุบัน ฐานะกองทุนน้ำมันเชื้อเพลิงเริ่มมีแนวโน้มที่ดีขึ้น สถานะการติดลบเริ่มลดลงเป็นลำดับ โดยสัปดาห์ล่าสุด วันที่ 12 ก.พ.66 ติดลบ 108,610 ล้านบาท เมื่อเปรียบเทียบกับเมื่อสองสัปดาห์ก่อนหน้า วันที่ 29 ม.ค.66 ติดลบอยู่ที่ 113,436 ล้านบาท และวันที่ 5 ก.พ.66 ติดลบ 111,409 ล้านบาท